Akina Wright (Wright brothers) ni namna ya kutaja ndugu Orville Wright (19 Agosti 1871 - 30 Januari 1948) na Wilbur Wright (16 Aprili 1867 - 30 Mei 1912) wanaoaminiwa na wengi kuwa walibuni na kurusha eropleni ya kwanza yenye injini iliyoweza kuongozwa mnamo 17 Desemba 1903. Hata hivyo, madai hayo yamepingwa kwa kurejelea wavumbuzi wengine waliofanya majaribio na eropleni katika miaka iliyotangulia. Ndugu Wrights walikulia nchini Marekani huko Dayton, Ohio. Walikuwa wana wa mchungaji aliyewahamasisha kusoma na kuuliza maswali. Baada ya shule ya sekondari hawakusoma chuoni bali walianzisha gazeti. Baada ya hapo, walianzisha duka la kujenga na kutengeneza baisikeli. Kufikia miaka ya 1890, akina Wrights walipendezwa na kuruka, hasa baada ya kusikia kuhusu jitihada za Otto Lilienthal huko Ujerumani. Walianza majaribio ya kutengeneza ndege katika duka lao la baiskeli. Walielewa changamoto kubwa ilikuwa kudhibiti ndege ikiwa hewani, maana Lilienthal na wengine walikuwa wamekufa wakati hawakuweza kudhibiti ndege zao. Kuanzia mwaka 1900 hadi 1902, waliunda nyiririko huko Dayton na kuzijaribisha pale Kitty Hawk penye upepo wenye nguvu na wa kudumu. Tangu 1903 waliweka injini ndogo na parapela kwenye eropleni zao. Jaribio lililofaulu hutajwa kutokea 14 Desemba 1903, ambako Wilbur alikaa hewani kwa sekunde tatu.